สัปดาห์หน้าหุ้นดีดทะลุ1,200 จุด
กสิกรไทยคาดหุ้นไทยสัปดาห์หน้าดัชนีมีโอกาสปรับขึ้นรับผลประชุมผู้นำยุโรป ลุ้นทะลุ1,200จุด
30 มิ.ย. 2555

กสิกรไทยคาดหุ้นไทยสัปดาห์หน้าดัชนีมีโอกาสปรับขึ้นรับผลประชุมผู้นำยุโรป ลุ้นทะลุ1,200จุด
บริษัทหลักทรัพย์กสิกรไทยและบริษัทศูนย์วิจัยกสิกรไทย สรุปภาวะตลาดหุ้นรอบสัปดาห์ที่ผ่านมา (25-29 มิ.ย.) ดัชนี SET ปรับขึ้น จากแรงซื้อช่วงปิดสิ้นงวดบัญชี และผลการประชุมสุดยอดผู้นำยุโรป โดยดัชนีปิดที่ระดับ 1,172.11 จุด เพิ่มขึ้น 1.67% จากสัปดาห์ก่อน
ด้านมูลค่าการซื้อขายเฉลี่ยต่อวันเพิ่มขึ้น 13.27% จากสัปดาห์ก่อน มาอยู่ที่ 26,001.30 ล้านบาท โดยนักลงทุนต่างชาติและบัญชีบริษัทหลักทรัพย์ซื้อสุทธิ ขณะที่ นักลงทุนสถาบันและนักลงทุนรายย่อยขายสุทธิ ส่วนตลาดหลักทรัพย์ MAI ปิดที่ 294.65 จุด เพิ่มขึ้น 1.96% จากสัปดาห์ก่อน
ตลาดหุ้นไทยปรับลดลงต้นสัปดาห์ จากความกังวลเกี่ยวกับการชะลอตัวของเศรษฐกิจโลก ก่อนที่จะปรับตัวขึ้นในช่วงที่เหลือของสัปดาห์ จากการทำราคาปิดสิ้นงวดบัญชี (Window Dressing) นอกจากนี้ ยังได้รับผลเชิงบวกจากการประชุมสุดยอดผู้นำยุโรป ซึ่งผู้นำสหภาพยุโรปบรรลุข้อตกลงให้มีการนำเงินจากกองทุนรักษาเสถียรภาพถาวรของยุโรป เพื่อเพิ่มทุนให้กับธนาคารในยูโรโซนที่ประสบปัญหา และเห็นชอบในการแทรกแซงตลาดพันธบัตร เพื่อลดต้นทุนกู้ยืมของอิตาลีและสเปน
สำหรับแนวโน้มสัปดาห์ระหว่างวันที่ 2-6 ก.ค. 2555 บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย จำกัด มองว่าดัชนีอาจมีโอกาสปรับตัวขึ้น โดยเป็นผลจากพัฒนาการเชิงบวกจากการประชุมสุดยอดผู้นำยุโรป สำหรับตัวเลขเศรษฐกิจสหรัฐฯ ที่สำคัญ ได้แก่ ดัชนี ISM ภาคการผลิต-บริการ ยอดสั่งซื้อสินค้าโรงงาน และการจ้างงานนอกภาคการเกษตร ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,157 และ 1,144 จุด ขณะที่แนวต้านคาดว่าจะอยู่ที่ 1,188 และ 1,207 จุด ตามลำดับ